Nog goed om met haarrekkies te doen | SARIE
Nog goed om met haarrekkies te doen
Nog goed om met haarrekkies te doen	deur Anita Rossouw en Lounette Fourie
Rekkies is nie net vir hare nie. Haar- of gewone rubberrekkies kan jou help orde skep in die huis en selfs 'n klere-krisis oplos.
Maak jou broeke/rompe groter
Sit jou broek te styf? Vou 'n rekkie dubbel, steek dit deur die knoopsgat en trek die een punt deur die ander punt om 'n lus te maak. Haak die lus om die knoop en jy wen 'n paar sentimeter.
Orden jou kas
Draai rekkies om die punte van hangers sodat die klere nie afglip nie.
Rol belde op, maak dit vas met 'n rekkie en spaar sodoende plek in die kas.
Bind pare skoene aan mekaar vas as jy jou winter- of somerskoene wegpak.
Hou grimeerborsels bymekaar met 'n rekkie.
Hou dokumente soort by soort bymekaar.
Keer dat kabels koek
Rol alle kabels (van selfone, rekenaars, oorfone, ens.) netjies op en maak dit vas met 'n rekkie. Bêre die kabels in 'n mooi boks saam met 'n paar ekstra rekkies.
Verf netjies met 'n rekkie
Span 'n dik rekkie oor jou verfblik en vee oortollige verf aan die kwas hieraan af sodat dit nie drup voordat jou kwas by die muur uitkom wat jy wil verf nie.
Gebruik 'n rekkie as 'n boekmerk. Trek die rekkie oor die voorblad en skuif dit tot teenaan die "ruggraat" van die boek. Glip die blaaie onder die rekkie in soos jy omblaai – só verloor jy nooit jou plek nie en die boekmerk sal ook nie wegraak nie.